Komisjoni otsus,

8. november 2000,

millega moodustatakse ettevõtluspoliitika rühm

(teatavaks tehtud numbri K(2000) 3089 all)

(2000/690/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades järgmist:

(1) Euroopa Ühenduse asutamislepingu artikliga 157 on ühendusele ja liikmesriikidele tehtud ülesandeks tagada ühenduse tööstuse konkurentsivõime jaoks vajalikud tingimused.

(2) Ratsionaliseerimise eesmärgil ning selleks, et hõlbustada komisjoni tegevust parimate lahenduste leidmisel ja liikmesriikidega kooskõlastamisel, nagu on ette nähtud komisjoni teatises "Ettevõtluspoliitikast teadmistel põhinevas majanduses", [1] vajab komisjon analüüsivat, arutelusid korraldavat ja nõuandvat organit, mis koosneb ettevõtlusringkonna kõrgetasemelistest ekspertidest ja liikmesriikide esindajatest ning kannab nimetust "ettevõtluspoliitika rühm", et uurida ettevõtluspoliitika üldisi küsimusi ning abistada komisjoni parimate lahenduste väljaselgitamisel ja levitamisel.

(3) Suurema läbipaistvuse ja tulemuslikkuse saavutamiseks ettevõtluspoliitikas ning ettevõtluspoliitika rühma strateegilise rolli suurendamiseks teadmistel põhineva majanduse väljakutsetega toimetulekul peaks kõnesolev rühm jagunema kaheks osaks, millest esimese moodustavad liikmesriikide esindajad ning teise tunnustatud isikud, kelle komisjon valib suure arvu kõrge kvalifikatsiooni ja pädevusega taotlejate hulgast, kes on tegevad tööstuses, teeninduses, äriringkonnas või innovatsioonitegevuse arendamise ja teadmistel põhineva majandusega seotud valdkondades.

(4) Võimaldamaks, et tööstussektori peadirektorid ning väikeste ja keskmise suurusega ettevõtete (VKE) eest vastutavad riigiasutused oleksid nõuetekohaselt esindatud, on asjakohane, et liikmesriigid võivad esimese osa koosseisu nimetada kaks esindajat.

(5) Seetõttu tuleks moodustada ettevõtluspoliitika rühm ning määratleda tema pädevus ja struktuur.

(6) Väikeste ja keskmise suurusega ettevõtete nõuetekohase esindatuse tagamiseks tuleks ette näha kindel tasu esindajatele, kes osalevad ettevõtluspoliitika rühma tegevuses ning on väikese või keskmise suurusega ettevõtte töötajad.

(7) Kaubandus- ja turustuskomitee ning kooperatiivide, kooperatiivsete ühenduste, ühingute ja fondide nõuandekomitee tegevus tuleks lõpetada,

ON VASTU VÕTNUD KÄESOLEVA OTSUSE:

Artikkel 1

Komisjoni juurde moodustatakse tööstuspoliitika rühm, edaspidi "rühm", mille liikmed määrab komisjon. Tema ülesanne on nõustada komisjoni tööstuspoliitika küsimustes.

Artikkel 2

1. Rühm koosneb kahest osast:

- esimene osa (peadirektorid) koosneb kõige rohkem kahest esindajast liikmesriigi kohta, kelle nimetavad liikmesriigid,

- teine osa koosneb kutsealade esindajatest ning moodustub 40 liikmest, kelle nimetab komisjon ning kes esindavad laialdasi, ettevõtluse seisukohalt tähtsate valdkondade eriteadmisi.

2. Teatavate teemade volituste piires uurimiseks võib moodustada töörühmi.

3. Komisjon võib kutsuda rühma, rühma osade või töörühmade töös osalema eksperte.

4. Rühm, selle osad ja töörühmad tulevad kokku komisjoni poolt kindlaksmääratud koosseisus ja ajakava kohaselt. Koosolekuid juhatab komisjon ning komisjoni ametnikud võivad koosolekutest osa võtta.

5. Rühm ja selle osad võtavad vastu oma töökorra eelnõu põhjal, mille esitab komisjon. Komisjoni talitused tagavad sekretariaaditeenused.

6. Komisjon võib asjaomase dokumendi algkeeles Internetis avaldada rühma või selle osade lõppjäreldused, kokkuvõtted, väljavõtted lõppjäreldustest või töödokumentidest.

Artikkel 3

Rühma teise osa suhtes kohaldatakse järgmisi sätteid:

- ametisse nimetatakse isiklikult ning komisjoni nõustatakse välistest juhenditest sõltumata,

- rühma, selle osade või töörühmade töös osalemise käigus teatavaks saanud informatsiooni ei tohi avalikustada, kui komisjon on teatanud, et informatsioon on konfidentsiaalne,

- liikmete ametiaeg on kaks aastat ja neid võib ametisse tagasi nimetada. Nad jäävad ametisse kuni asendusliikme nimetamiseni või oma ametiaja lõpuni,

- liikme asemele, kes ei saa enam tõhusalt osaleda rühma töös, kes astub ametist tagasi või rikub käesoleva artikli esimese või teise taande või Euroopa Ühenduse asutamislepingu artikliga 287 sätestatud nõudeid, võib tema ülejäänud ametiajaks nimetada asendaja,

- liikmete nimed avaldatakse Euroopa Ühenduste Teatajas.

Artikkel 4

Liikmete, vaatlejate ja ekspertide sõidu- ja elamiskulud seoses rühma tegevuses osalemisega kannab komisjon kehtivate tingimuste kohaselt. Nende teenistusülesannete täitmist ei tasustata. Ettevõtluspoliitika eest vastutav volinik võib sellest hoolimata otsustada, et liikmetele, vaatlejatele või ekspertidele, kes on väikeste või keskmise suurusega ettevõtete töötajad, [2] makstakse ka ettevalmistustööst ja ettevõttest eemalolekust tulenevate kulude katteks hüvitist 500 eurot päevas maksimaalselt 10 päeva eest aastas.

Artikkel 5

Komisjoni otsused 81/428/EMÜ [3] ja 98/215/EÜ [4] tunnistatakse kehtetuks.

Artikkel 6

Käesolev otsus jõustub Euroopa Ühenduste Teatajas avaldamise päeval. Seda kohaldatakse 31. detsembrini 2005. Komisjon otsustab selle pikendamise või pikendamata jätmise üle enne kõnealust kuupäeva.

Brüssel, 8. november 2000

Komisjoni nimel

komisjoni liige

Erkki Liikanen

[1] KOM(2000) 256, lõplik, kaasa arvatud lisa, milles kirjeldatakse BEST-menetlust.

[2] Vastavalt komisjoni 3. aprilli 1996. aasta soovituses (EÜT L 107, 30.4.1996, lk 4) esitatud määratlusele, kaasa arvatud eraettevõtjad.

[3] EÜT L 165, 23.6.1981, lk 24.

[4] EÜT L 80, 18.3.1998, lk 51.

--------------------------------------------------